ஏற்கனவே தமிழில் வந்திருக்கும் மஹாபாரதச் சுருக்கங்கள் அனைத்தும் இதைத்தானே சொல்லியிருக்கின்ற என்று நினைக்கலாம். மூலஸ்லோகங்களில் இருந்து சொல்லும், பொருளும் மாறாமல் கங்குலியால் ஆங்கிலத்தில் மொழிபெயர்க்கப்பட்டதையே, தமிழிலும் "முழுமஹாபாரதத்தில்" முடிந்தவரை சொல்லும், பொருளும் மாறாமல் மொழிபெயர்க்க முயற்சி செய்திருக்கிறேன். முழுமஹாபாரதத்தில் இருந்து கிட்டத்தட்ட அப்படியே பிரித்தெடுப்பதால் வியாசரின் சொற்களை நெருக்கமாக உணரமுடியும் என்று நம்புகிறேன். அதையே இந்த "ஜெயம்" வரிசையில் செய்ய முனைகிறேன். சரியாக 24,000 சுலோகங்களைப் பிரித்தெடுக்க முடியாதெனினும், எண்களைக் கருத்தில் கொள்ளாமல், உள்மன உந்துதலிலேயே இதைச் செய்யப் போகிறேன். ஜெயம் வரிசையின் இந்த முதல் மின்புத்தகம் பாண்டவர்கள் அடையும் முதல் வெற்றியோடு நிறைவடைகிறது.